Ilden tog i dag fat i en stor halmlade ved Nørre Onsild, og politiet måtte afspærre byen og opfordre beboerne til at søge væk fra de store røgskyer.

Det var en nabo til gården, der opdagede branden. På grund af vinden bredte den sig på ingen tid. Årsagen til branden er ikke bekræftet endnu, men gårdejer Marius Kirketerp mener, at halmen har antændt sig selv. Røgen over landsbyen blev så kraftig, at politiet måtte afspærre byen, og på et tidspunkt overvejede man at evakuere landsbyens beboere. Den alarm er afblæst - men der vil være røg over Nørre Onsild i nogle timer endnu, mens brandvæsenet lader halmen brænde ud. Marius Kirketerp oplyser til Tv2Nord, at alle dyr er kommet ud i sikkerhed. Han forventer et stort tab ved branden, blandt andet har han mistet flere traktorer. Indsatsleder Johannes Holm Iversen oplyser, at branden er under kontrol og ikke breder sig yderligere.